**10 millió forint közfoglalkoztatási többlettámogatás a Városgazdának**

A Miskolci Városgazda Nonprofit Kft. még tavaly tavasszal két, közfoglalkoztatási programmal kapcsolatos pályázatot nyert el, amit azóta sikeresen meg is valósított. A Belügyminisztériumban megtartott decemberi szakmai fórumon ezért a munkáért a Városgazda, ***Osváth Zoltán Zsolt ügyvezető*** képviseletében elismerő oklevelet vehetett át.

Az országos közfoglalkoztatási program rendszerbe illesztésével, valamint a hajléktalan személyek közfoglalkoztatásával történő értékteremtő munka elismeréseként a Miskolci Városgazda Nonprofit Kft. az elismerés mellett 10 millió forint összegű közfoglalkoztatási támogatásban részesül.

A Városgazda a hajléktalan személyek országos közfoglalkoztatási mintaprogramjának 2024. programévében a 2023. évben vállalt tevékenységek folytatásához szükséges közvetlen forrásigényen felül tervezheti be a 10 millió forintos többlettámogatást.

A díjat a közfoglalkoztatási támogatásokból kialakított, meglévő termelő kapacitás továbbfejlesztésére, a végzett tevékenységhez kapcsolódó eszközök, alapanyagok beszerzésére, a termelő kapacitások működését elősegítő szolgáltatásokra fordíthatja.

***Osváth Zoltán Zsolt ügyvezető*** a díjazással kapcsolatban elmondta: *„Büszkék vagyunk arra, amit a közfoglalkoztatási projektek keretében elértünk. Az, hogy a nehéz helyzetben lévő embertársainknak segítő kezet tudunk nyújtani, talán a legértékesebb dolog, amit tehetünk. A támogatással potenciálisan nő a lehetőségek száma, amelyekkel munkavállalóinkat támogatni tudjuk, ez pedig egyet jelent Miskolc fejlődésével is.”*